De unge må ud, så flygtninge kan komme ind.

Det besluttede et flertal i Roskilde Byråd, da de i onsdags stemte om, hvorvidt 24 klubværelser for unge i et tidligere plejehjem i stedet skal huse flygtninge, der mangler boliger.

»Vi er ude på et skråplan, når vi sender unge mennesker på porten for at huse flygtninge. Det er simpelthen uartigt,« fortæller Gitte Simoni, byrådsmedlem fra Dansk Folkeparti, til sn.dk.

Et flertal i byrådet er blevet enige om, at ejendommen, der ligger i Vor Frue uden for Roskilde, ikke længere fungerer som klubværelser på grund af de unges sociale problemer. De unge har nemlig igennem længere tid været udskældt, fordi de har udøvet hærværk på adressen, skriver Roskilde Avis.

Netop derfor har et stort flertal besluttet, at værelserne i stedet skal huse nogle af kommunens flygtninge, som de har lovet at finde boliger til.

Ifølge Sjællandske er de snart boligløse unge kommet på kommunens akutventeliste, så de i god tid kan finde en ny bolig, inden de nye beboere rykker ind.

Foruden flygtninge får også et antal enlige unge lov til at flytte ind på værelserne.